Vesthimmerlands kommune har sat grunde til salg, men ingen gider at købe dem.

Før stod der gamle, faldefærdige rønner. Dem har Vesthimmerlands kommune haft held til at få revet ned. Nu er grundene sat til salg, men ingen gider at eje grundene. Det skriver P4 Nordjylland. Kommunen har sat otte grunde til salg. Alle med mærket "attraktiv beliggenhed" ifølge Vesthimmerlands kommune. Grundene sælges til højestbydende, alligevel er der kun kommet fire bud. Borgmester Knud Kristensen giver finanskrisen skylden. - Folk er ikke så motiverede for at lave investeringer lige i øjeblikket, siger han til Nordjyllands Radio. I alt er 52 huse revet ned, og otte grunde er sat til salg. Derudover er der godt 100 andre huse, som står til nedrivning i Vesthimmerland.